ตลาดหุ้นเอเชียผันผวน วิตกกังวลสถานการณ์การเมืองสหรัฐฯ
ตลาดหุ้นเอเชียผันผวน ดาวโจนส์ลบ 18 จุด วิตกกังวลสถานการณ์การเมืองในสหรัฐฯ
22 ม.ค. 2561

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบในช่วงเช้าวันนี้ เนื่องจากนักลงทุนวิตกกังวลเกี่ยวกับสถานการณ์ทางการเมืองในสหรัฐ หลังจากที่วุฒิสภาสหรัฐไม่ผ่านร่างกฎหมายงบประมาณชั่วคราว ซึ่งส่งผลให้หน่วยงานบางส่วนของรัฐบาลต้องปิดการดำเนินงาน หรือชัตดาวน์ ตั้งแต่ช่วงหลังเที่ยงคืนของวันศุกร์ที่ผ่านมาตามเวลาสหรัฐ
ล่าสุด ณ เวลา 9.26 น. (ณ เวลาประเทศไทย) ดัชนีเฉลี่ยอุตสาหกรรมดาวโจนส์ตลาดหุ้นนิวยอร์กล่าสุดอยู่ที่ 26,028 จุด ลดลง 18 จุด หรือ 0.07%
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,797.84 จุด ลดลง 10.22 จุด, -0.04% ดัชนี SSE Composite ตลาดหุ้นจีนเปิดวันนี้ที่ 3,476.99 จุด ลดลง 10.87 จุด, -0.31% ดัชนี HSI ตลาดหุ้นฮ่องกงเปิดวันนี้ที่ 32,276.96 จุด เพิ่มขึ้น 22.07 จุด, +0.07% ดัชนี TAIEX ตลาดหุ้นไต้หวันเปิดวันนี้ที่ 11,169.79 จุด เพิ่มขึ้น 18.94 จุด, +0.17% ดัชนี KOSPI ตลาดหุ้นเกาหลีใต้เปิดวันนี้ที่ 2,516.90 จุด ลดลง 3.36 จุด, -0.13% ดัชนี FTSE STI ตลาดหุ้นสิงคโปร์เปิดวันนี้ที่ 3,551.96 จุด เพิ่มขึ้น 1.60 จุด, +0.05% ดัชนี FBMKLCI ตลาดหุ้นมาเลเซียเปิดวันนี้ที่ 1,835.21 จุด เพิ่มขึ้น 6.38 จุด, +0.35%
ทั้งนี้ หน่วยงานบางส่วนของรัฐบาลสหรัฐได้เข้าสู่ภาวะชัตดาวน์ตั้งแต่หลังเที่ยงคืนวันศุกร์ตามเวลาสหรัฐ หรือตรงกับช่วงเที่ยงวันเสาร์ที่ผ่านมาตามเวลาไทย หลังจากที่วุฒิสภาสหรัฐไม่สามารถรวบรวมคะแนนเสียงได้เพียงพอที่จะผ่านร่างกฎหมายงบประมาณชั่วคราว เพื่อช่วยให้รัฐบาลกลางสหรัฐมีงบประมาณในการดำเนินงานต่อไปเป็นระยะเวลา 4 สัปดาห์
อย่างไรก็ดี การเจรจาระหว่างสมาชิกสภานิติบัญญัติของสหรัฐยังคงดำเนินต่อไป ขณะที่คณะทำงานของประธานาธิบดีโดนัลด์ ทรัมป์ กำลังทำงานกันอย่างหนัก เพื่อเร่งผลักดันให้หน่วยงานของรัฐบาลสามารถกลับมาดำเนินงานได้อีกครั้ง